**BF «Gamle Kragerø»** er en bilferge bygget i stål som ble bygget ved Kragerø Slipp- og Mek. Verksted i 1960 på oppdrag fra Kragerø Fjordbåtselskap. Under dekk er det en salong med plass til 50 personer.

Virketid
--------

Under navnet B/F «Kragerø» ble den sjøsatt 28. mai 1960, og gikk i rutetrafikk i Kragerøs skjærgård fram til 1987. Siste ruten var Kragerø – Gumøy oktober 1987. I januar 1988 ble fergen kjøpt av Bastøy fengsel (avgikk Kragerø 16. januar 1988) og gikk i fast rutetrafikk som MF «Foldinferga» mellom Horten og Bastøy fram til 8. juni 2009. MF «Gamle Kragerø» kom hjem til Kragerø 28. juli 2009, og ble ved hjemkomsten formelt overtatt av Kragerø Kystlag som veteranbåt.

Fredning
--------

Samme dag ble den fredet av Riksantikvaren som ett av 12 kulturminner fra hverdagslivet i Kulturminneåret 2009. «Denne båttypen er nå på det nærmeste borte langs vår langstrakte kyst. De siste årene har «Gamle Kragerø» vært den eldste i sitt slag som har vært i aktiv fart og tjeneste i Norge, » sa riksantikvar Nils Marstein i sin tale ved markeringen.

Fredningen er begrunnet med at fartøyet representerer de mindre bilfergene i stål med åpent dekk og sidehus. Denne typen var svært utbredd i kortere samband og samband med mindre trafikk, særlig sørpå. Videre er fredningen begrunnet med at «Gamle Kragerø» ble satt i drift kun 2 måneder etter opphevingen av importreguleringen av bil i Norge (prøvetur 3. desember 1960, satt i regulær rutetrafikk 5. desember 1960). Således symboliserer og illustrerer fergen samfunnsutviklingen på 1960-tallet og har derfor høy nasjonal transporthistorisk verdi. «Gamle Kragerø» var i 2009 den eldste i sitt slag i regulær tjeneste i Norge.

I forbindelse med fredningen av fergen er den blitt totalrestaurert etter antikvariske prinsipper. «Gamle Kragerø» fremstår i dag slik den så ut siste driftssesong i Kragerø i 1987. Stål- og tilbakeføringsarbeider er utført av Hansen og Arntzen båtbyggeri i Stathelle i 2009–2010. Vinteren 2010–2011 lå «Gamle Kragerø» i Frederikshavn (Danmark) der den fikk tilbake sin opprinnelige og meget sjeldne B&W Alpha 403 26 VO. Det er kun produsert 12 motorer slike motorer og i dag (pre 2014) bare 4 registrerte av typen tilbake. Motoren er restaurert og tilbakeført av MAN B&W Alpha, som også har produsert motoren.

Riksantikvaren fordelte 47 millioner kroner i 2013 til fartøyvern. Pengene skal gå til istandsetting av historiske fartøy over heile landet. Av disse gikk det 15 000 kroner til «Gamle Kragerø».

Nye BF «Kragerø»
----------------

Aas Mek. Verksted A/S, Vestnes produserte i 2005 bilfergen «Kragerø» til Kragerø Fjordbåtselskap AS som verftets byggenummer 172. Den 44 meter lange fergen kan frakte 250 passasjerer og 24 personbiler. Selve skroget ble riktignok bygget i Riga.

Billedgalleri
-------------

* Bilder av BF «Gamle Kragerø»
* «Gamle Kragerø» sammen med sin tidligere parhest «BF Naus» i Kragerø havn 8. mai 2011.«Gamle Kragerø» sammen med sin tidligere parhest «BF Naus» i Kragerø havn 8. mai 2011.
* «Gamle Kragerø»for full maskin over Jomfrulandsrenna 5. mai 2011.«Gamle Kragerø»for full maskin over Jomfrulandsrenna 5. mai 2011.
* «Gamle Kragerø»s restaurerte motor ferdig til installering ved Alphafabrikken i Frederikshavn 11. november 2010.«Gamle Kragerø»s restaurerte motor ferdig til installering ved Alphafabrikken i Frederikshavn 11. november 2010.
* Bilferga BF «Gamle Kragerø»Bilferga BF «Gamle Kragerø»
* The car ferry BF «Gamle Kragerø» at its home port in KragerøThe car ferry BF «Gamle Kragerø» at its home port in Kragerø
* The car ferry BF «Gamle Kragerø» at its home port in KragerøThe car ferry BF «Gamle Kragerø» at its home port in Kragerø

Referanser
----------

1. ↑  B/F «Gamle Kragerø» fredet Arkivert 20. februar 2015 hos Wayback Machine. *Riksantikvaren* 29. juli 2009
2. ↑  Tilskot til fartøy i 2013 Arkivert 20. februar 2015 hos Wayback Machine. *Riksantikvaren* 23. april 2013
3. ↑  B/F «Kragerø» Arkivert 20. februar 2015 hos Wayback Machine. Skupsrevyen

Eksterne lenker
---------------

* Bilder fra BF «Gamle Kragerø», Kragerø kystlag
* (no) «BF «Gamle Kragerø»». *Kulturminnesøk*. Riksantikvaren – Direktoratet for kulturminneforvaltning.

Portal: Sjøfart